Groot skade ná ‘brandstigting’ op plaasMiljoene rand se skade is aangerig toe ‘n stoor op ‘n plaas by Koster in Noordwes glo doelbewus aan die brand gesteek is. Foto: verskaf Skade van miljoene rande is aangerig op ŉ plaas naby Koster in Noordwes nadat iemand glo doelbewus ŉ stoor aan die brand gesteek het. Dirk Kruger, bestuurder van die plaas Rietfontein, het gesê hulle het omstreeks 20:30 Vrydagaand onraad gemerk. “Die stoor is seker so 100 m van die eienaar se huis af en toe hulle die televisie afskakel, het hulle geluide gehoor soos skote wat klap. Dit was waarskynlik tenks wat ontplof het,” het hy gesê. Die buurtwag en brandweer is ontbied, maar uiteindelik is verskeie trekkers, ŉ baalmasjien, 30 ton kunsmis en verskeie ander werktuie in die brand verwoes. Dit is na raming meer as R5 miljoen werd. “Daar is niks oor van die stoor nie. Dit lyk of iemand petrol oor die trekkers uitgegooi en dit aan die brand gesteek het,” het Kruger gesê. “Die meeste van die bure het aangebied om ons te help met trekkers. Ons kan aangaan. Dit was duur goed, nuwe tegnologie wat in daai stoor gestaan het. Ons het dit nodig om te bóér. “Die mense se hande is oop en dit help regtig. Ons mense weet hoe om saam te staan as daar moeilikheid is,” het Kruger gesê. Niemand is tydens die brand beseer nie. Lt.kol. Amanda Funani, polisiewoordvoerder in Noordwes, het gesê die Koster-polisie ondersoek ŉ saak van brandstigting. Niemand is nog in hegtenis geneem nie.